DOD ดีดกลับ 3% หลังร่วงยาว 4 วันติด โบรกฯแนะ “ซื้อ” อัพประมาณยอดขายปี 62 โตแตะ 832 ลบ.
DOD ดีดกลับ 3% หลังร่วงยาว 4 วันติด โบรกฯแนะ “ซื้อ” อัพประมาณยอดขายปี 62 โตแตะ 832 ลบ. โดยปิดตลาดภาคเช้าที่ระดับ 12 บาท บวก 0.30 บาท หรือ 2.56% สูงสุดที่ระดับ 12 บาท ต่ำสุดที่ระดับ 11.70 บาท ด้วยมูลค่าการซื้อขาย 32.73 ล้านบาท
31 ม.ค. 2562

ผู้สื่อข่าวรายงานว่า ราคาหุ้น บริษัท ดีโอดี ไบโอเทค จำกัด (มหาชน) หรือ DOD ปิดตลาดภาคเช้าที่ระดับ 12 บาท บวก 0.30 บาท หรือ 2.56% สูงสุดที่ระดับ 12 บาท ต่ำสุดที่ระดับ 11.70 บาท ด้วยมูลค่าการซื้อขาย 32.73 ล้านบาท

โดยราคาหุ้น DOD ปรับตัวขึ้นมาในแดนบวกอีกครั้ง หลังร่วงยาวก่อนหน้านี้ ตั้งแต่ราคาปิดที่ระดับ 12.60 บาท เมื่อวันที่ 24 ม.ค. 62
ด้าน บล.ฟิลลิป (ประเทศไทย) ระบุในบทวิเคราะห์ มีมุมมองเชิงบวกต่อแนวโน้มการเติบโตของธุรกิจ โดยประเมินราคาพื้นฐานปี 62 อิงวิธี DCF อยู่ที่ 18 บาท ขณะราคาหุ้นในปัจจุบันซื้อขาย P/E เพียง 13 เท่า ต่ำกว่าค่าเฉลี่ยของกลุ่มที่ 17 เท่า ทำให้เป็นโอกาสที่ดีในการเข้าลงทุน แนะนำ “ซื้อ”
ทั้งนี้ ประเมินว่าในปี 62 มีมุมมองบวกต่อผลประกอบการมากขึ้น โดยปรับประมาณการยอดขายขึ้นมาเป็น 832 ล้านบาท เพิ่มขึ้น 18.5% จากปีก่อน และกำไรเป็น 393 ล้านบาท สูงขึ้น 21.0% จากปีก่อน โดยเป็นผลมาจาก 1) การเพิ่มรูปแบบการผลิตใหม่ เป็นประเภท Soft Gel , Gel และ Jelly ซึ่งคาดว่าจะเริ่มผลิตได้ในไตรมาส 2/62 นี้ จะช่วยดึงดูดให้ลูกค้าใหม่เข้ามากขึ้น ตลอดจนช่วยเพิ่มทางเลือกและโอกาสให้กับลูกค้าเดิมในการขยายไปยังกลุ่มผู้บริโภคใหม่ๆ
2) การขยายตลาดไปในจีน ภายหลังจากเดือน พ.ย. 61 ที่ผ่านมา บริษัทเซ็น MOU กับ CNR MALL และสถาบันบัณฑิตวิทยาศาสตร์จีน (CAS) ในการเป็นตัวแทนจำหน่ายผลิตภัณฑ์เสริมอาหาร-วิตามิน ผลิตภัณฑ์สมุนไพรไทย-ยาแผนโบราณ ผลิตภัณฑ์สกินแคร์ และเครื่องสำอาง ผ่านช่องทางการจำหน่าย TV shopping ของ CNR MALL ช่องสถานีโทรทัศน์ CCTV
โดยคาดบริษัทเริ่มจะรับรู้รายได้เข้ามาตั้งแต่ไตรมาส 1/62 เป็นต้นไป 3) การรวมธุรกิจ “PCCA” เข้ามาตั้งแต่เดือน ม.ค. จะช่วยเพิ่มรายได้และกำไรให้กับบริษัทในทันที โดยแม้ปี 58 ที่ผ่านมา “PCCA” จะมีกำไร 11.6 ล้านบาท และลดลงในปี 59 อยู่ที่ 0.20 ล้านบาท จนขาดทุนในปี 60 ที่ 0.07 ล้านบาท แต่เป็นเพราะการใช้ประโยชน์จากสินทรัพย์อยู่ในระดับต่ำ ในขณะการใช้ประโยชน์พื้นที่โรงงานอยู่ที่เพียง 20% ทำให้เชื่อว่าหากมี Synergy ร่วมกัน เช่น การแนะนำลูกค้าระหว่างกัน การใช้บุคลากร การถ่ายทอดองค์ความรู้ ตลอดจนประสบการณ์ในการทำตลาดร่วมกัน จะทำให้ “PCCA” กลับมาทำกำไรสูงอีกครั้ง
4) บริษัทอยู่ระหว่างการศึกษาจะนำเอาพื้นที่ว่างจาก “PCCA” มาปรับปรุงใช้ประโยชน์ให้เป็นโรงงานสกัดวัตถุดิบแห่งที่ 2 หากเป็นไปได้จะช่วยประหยัดเวลาในการดำเนินการก่อสร้างต่างๆ ตลอดจนจะสามารถรับรู้รายได้เข้ามาเร็วขึ้น คาดราวไตรมาส 4/62